cyanic-selkie/wikianc huggingface dataset:
প্রথম চেচেন যুদ্ধ
রুশ বাহিনীর গ্রোজনি আক্রমণ
রুশ রাষ্ট্রপতি ইয়েলৎসিনের মানবাধিকার বিষয়ক উপদেষ্টা সের্গেই কোভালেভের হিসেব অনুযায়ী, যুদ্ধের প্রথম পাঁচ সপ্তাহে প্রায় ২৭,০০০ বেসামরিক জনসাধারণ নিহত হয়। রুশ ইতিহাসবিদ জেনারেল দিমিত্রি ভোল্কোগোনোভের মতে, গ্রোজনিতে রুশ বোমাবর্ষণের ফলে ৫,০০০ শিশুসহ প্রায় ৩৫,০০০ বেসামরিক নর-নারী নিহত হয়, এবং নিহতদের মধ্যে অধিকাংশই ছিল জাতিগত রুশ। প্রকৃত সামরিক ক্ষয়ক্ষতির পরিমাণ জানা না গেলেও রুশ কর্তৃপক্ষ ২,০০০ রুশ সৈন্য নিহত অথবা নিখোঁজ হওয়ার কথা স্বীকার করে । গ্রোজনির রক্তপাত রাশিয়াসহ বহির্বিশ্বকে হতচকিত করে এবং আন্তর্জাতিক পরিমণ্ডলে যুদ্ধটি ব্যাপকভাবে সমালোচিত ও নিন্দিত হয়। ওএসসিই-র আন্তর্জাতিক পর্যবেক্ষকরা গ্রোজনির ঘটনাবলিকে অকল্পনীয় বিপর্যয় বলে অভিহিত করে। প্রাক্তন সোভিয়েত নেতা মিখাইল গর্বাচেভ যুদ্ধটিকে একটি অসম্মানজনক, রক্তাক্ত অভিযান বলে অভিহিত করেন, এবং জার্মান চ্যান্সেলর হেলমুট কোল যুদ্ধটিকে পুরোপুরি পাগলামি হিসেবে আখ্যায়িত করেন ।
চলমান রুশ আক্রমণ
গ্রোজনির পতনের পর রুশ সরকার ধীরে ধীরে নিয়মতান্ত্রিকভাবে চেচনিয়ার নিম্নভূমিতে এবং এরপর পার্বত্য অঞ্চলসমূহে নিয়ন্ত্রণ স্থাপন করে। ৭ এপ্রিল ওমন ও অন্যান্য কেন্দ্রীয় বাহিনীর সদস্যরা সীমান্তবর্তী সামাশকি গ্রাম দখলের সময় কমপক্ষে ১০৩ জন বেসামরিক লোককে হত্যা করে এবং আরো কয়েক শত বেসামরিক মানুষকে বন্দি করে নির্যাতন করে । ১৫ এপ্রিল দক্ষিণের পার্বত্য অঞ্চলে রুশরা ২০০–৩০০ সাঁজোয়া যানের সুবৃহৎ বহর নিয়ে অগ্রসর হয় । চেচেন যোদ্ধারা সম্পূর্ণরূপে অবরুদ্ধ শালি শহরে তাদের সামরিক সদর দপ্তর স্থানান্তর করে আর্গুন শহরটি রক্ষা করে, এরপর সের্ঝেন-ইয়ুর্তে সদর দপ্তরটি স্থানান্তর করে এবং সবশেষে ভেদেনোয় শামিল বাসায়েভের জন্মস্থানে সরে যেতে বাধ্য হয়। চেচনিয়ার দ্বিতীয় বৃহত্তম শহর গুদের্মেস বিনা যুদ্ধে রুশদের নিকট আত্মসমর্পণ করে, কিন্তু রুসলান গেলায়েভের নেতৃত্বাধীন যোদ্ধারা শাতোয় গ্রামটি রক্ষা করে। পরবর্তীতে চেচেন কমান্ড ভেদেনো থেকে দার্গো গ্রামে, এবং সেখান থেকে বেনোয়ে সরে যায় । মার্কিন সেনাবাহিনীর একটি বিশ্লেষণমূলক প্রতিবেদন অনুযায়ী, ১৯৯৫ সালের জানুয়ারি থেকে জুনের মধ্যে রুশ সৈন্যবাহিনী নিয়মিত যুদ্ধের মাধ্যমে চেচনিয়ার অধিকাংশ দখল করে নেয় এবং এসময় প্রায় ২,৮০০ রুশ সৈন্য নিহত, ১০,০০০ সৈন্য আহত ও ৫০০-এরও বেশি সৈন্য নিখোঁজ অথবা বন্দি হয় । তবে কিছু চেচেন যোদ্ধা প্রত্যাবর্তনকারী শরণার্থীদের ভিড়ে লুকিয়ে রুশ-অধিকৃত অঞ্চলে অনুপ্রবেশ করতে সক্ষম হয় ।
যুদ্ধ চলতে থাকলে চেচেন বিদ্রোহীরা ব্যাপক হারে বেসামরিক জনগণকে জিম্মি করতে আরম্ভ করে। তাদের উদ্দেশ্য ছিল রুশ জনসাধারণ ও নেতৃবৃন্দের মনে আতঙ্কের সৃষ্টি করা। ১৯৯৫ সালের জুনে শামিল বাসায়েভের নেতৃত্বে একদল চেচেন যোদ্ধা দক্ষিণ রাশিয়ার বুদিয়োন্নোভস্ক শহরের একটি হাসপাতালে ১,৫০০ জনেরও বেশি মানুষকে জিম্মি করে; বাসায়েভ ও রুশ প্রধানমন্ত্রী ভিক্তর চের্নোমির্দিনের মধ্যে আলোচনার মাধ্যমে একটি যুদ্ধবিরতি স্বাক্ষরিত হওয়ার পূর্বে প্রায় ১২০ জন বেসামরিক রুশ নিহত হয় । এই আক্রমণের ফলে রুশরা সাময়িকভাবে চেচনিয়ায় তাদের সামরিক কার্যকলাপ বন্ধ রাখে এবং এই সুযোগে চেচেনরা তাদের শক্তিবৃদ্ধি করতে সক্ষম হয়। চেচনিয়ায় পুরোমাত্রার রুশ আক্রমণের ফলে দুদায়েভের অনেক বিরোধীও তার সঙ্গে যোগদান করে এবং হাজার হাজার চেচেন স্বেচ্ছাসেবক বিদ্রোহীদের সঙ্গে যোগ দেয়। অনেক এলাকায় স্থানীয় জনসাধারণ তাদের এলাকাগুলোকে রুশ আক্রমণ থেকে রক্ষা করার জন্য স্থানীয় আত্মরক্ষামূলক মিলিশিয়া বাহিনী গঠন করে। ১৯৯৫ সালের শেষদিকে এসব মিলিশিয়া বাহিনীতে ৫,০০০–৬,০০০ সশস্ত্র যোদ্ধা ছিল। চেচেন কমান্ডের বক্তব্য অনুযায়ী, চেচেন বিদ্রোহীরা সর্বমোট ১০,০০০–১২,০০০ পূর্ণকালীন যোদ্ধা মাঠে নামিয়েছিল। জাতিসংঘের একটি প্রতিবেদন অনুসারে, চেচেন বিদ্রোহীদের মধ্যে পুরুষের পাশাপাশি নারীরাও ছিল এবং বিদ্রোহীদের একটি বড় অংশ ছিল শিশু, যাদের কারো কারো বয়স ছিল মাত্র ১১ বছর । বিদ্রোহীদের নিয়ন্ত্রিত ভূমির পরিমাণ হ্রাস পাওয়ার সাথে সাথে তারা শত্রুর অধিকৃত এলাকায় বুবি ট্র্যাপ ও ভূমি মাইন ব্যবহারসহ গেরিলাযুদ্ধের কৌশল অবলম্বন করে। এসবের মধ্যে বিস্ফোরকের ব্যবহার ছিল বিশেষভাবে উল্লেখযোগ্য; তাছাড়া চেচেনরা কার্যকারিতার সঙ্গে মাইন ও চোরাগোপ্তা হামলাকে সমন্বিতভাবে রুশদের বিরুদ্ধে ব্যবহার করে।
১৯৯৫ সালের শেষদিকে চেচনিয়ায় কেন্দ্রীয় বাহিনীর কমান্ডার জেনারেল আনাতোলি রোমানভ গ্রোজনিতে একটি বোমা হামলায় গুরুতরভাবে আহত হন। ঘটনাটিকে ঘিরে রুশ সেনাবাহিনীর একটি অংশের ওপর সন্দেহের সৃষ্টি হয়, কারণ এই হামলার ফলে জেনারেল রোমানভ ও চেচেন প্রধান সেনাপতি (এবং সোভিয়েত সেনাবাহিনীর প্রাক্তন কর্নেল) আসলান মাসখাদভের সমঝোতার ভিত্তিতে একটি স্থায়ী যুদ্ধবিরতি সম্ভাবনা শেষ হয়ে যায় ; আগস্টে তারা দুইজন স্থানীয় নেতাদের বুঝিয়ে রুশ যুদ্ধবন্দিদের মুক্ত করার জন্য দক্ষিণ চেচনিয়ায় গিয়েছিলেন । ১৯৯৬ সালের ফেব্রুয়ারিতে গ্রোজনিতে হাজার হাজার স্বাধীনতাকামী চেচেন একটি শান্তি মিছিল বের করলে রুশ ও রুশপন্থী চেচেন সৈন্যরা মিছিলটির ওপর গুলিবর্ষণ করে বহুসংখ্যক চেচেনকে হত্যা করে । এর দুই দিন পর চেচেন স্বাধীনতার প্রতীক হিসেবে বিবেচিত গ্রোজনির বিধ্বস্ত রাষ্ট্রপতি ভবনটি ধ্বংস করে ফেলা হয় ।
মানবাধিকার লঙ্ঘন ও যুদ্ধাপরাধ
মানবাধিকার বিষয়ক সংগঠনগুলো রুশ বাহিনীকে চেচনিয়ার জনসাধারণের বিরুদ্ধে নির্বিচারে শক্তি প্রয়োগের অভিযোগ করে (উদাহরণস্বরূপ, হিউম্যান রাইটস ওয়াচ-এর মতে, ১৯৯৫ সালের ডিসেম্বরে গুদের্মেসে বিদ্রোহীদের আক্রমণকালে রুশ গোলাবর্ষণ ও রকেট হামলায় কমপক্ষে ২৬৭ জন বেসামরিক মানুষ নিহত হয় )। এই যুদ্ধে রুশদের মূল রণকৌশল ছিল ব্যাপক হারে গোলাবর্ষণ ও বিমান হামলা, যার ফলে কিছু পশ্চিমা ও চেচেন সূত্র রুশ বিমান হামলাগুলোকে ইচ্ছাকৃত সন্ত্রাসী বোমাবর্ষণ হিসেবে অভিহিত করে ।
ভাগ্যের পরিহাসক্রমে, গ্রোজনিতে বসবাসকারী জাতিগত চেচেনরা গ্রামাঞ্চলগুলোতে আশ্রয় নিতে সক্ষম হয়, কিন্তু জাতিগত রুশদের সেরকম কোনো আশ্রয়স্থল না থাকায় প্রাথমিক বেসামরিক হতাহতদের মধ্যে তাদের সংখ্যাই ছিল বেশি। পরবর্তীতে অবশ্য চেচেন গ্রামগুলোও রুশ আক্রমণের লক্ষ্যবস্তুতে পরিণত হয়; উদাহরণস্বরূপ, ১৯৯৫ সালের ৩ জানুয়ারিতে শালি গ্রামে রুশ বিমান হামলায় ৫৫ জন বেসামরিক নাগরিক নিহত হয়। রুশ সৈন্যরা প্রায়ই বেসামরিক জনসাধারণকে বিপজ্জনক অঞ্চলগুলো থেকে স্থানান্তরিত হতে বাধা দেয় এবং বিভিন্ন সংগঠন দুর্দশাগ্রস্ত জনসাধারণকে সহযোগিতা করার চেষ্টা করলে তাদেরকেও বাধা দান করে। তাছাড়া রুশ সৈন্যরা, বিশেষত অভ্যন্তরীণ সৈন্যবাহিনীর সদস্যরা বিদ্রোহীদের প্রতি সহানুভূতিসম্পন্ন বেসামরিক জনগণের ওপর ব্যাপক হারে এবং ক্ষেত্রবিশেষে নিয়মতান্ত্রিকভাবে নির্যাতন চালায় এবং অনেককে বিনা বিচারে হত্যা করে। মানবাধিকার সংগঠন এবং সাহায্য সংস্থাগুলোর বিবরণ অনুযায়ী, রুশ সৈন্যরা চেচনিয়ায় জাতি-ধর্ম নির্বিশেষে সাধারণ জনগণের বিরুদ্ধে হত্যাকাণ্ড, ধর্ষণ এবং লুণ্ঠনে লিপ্ত হয়েছিল। চেচেন বিদ্রোহীরাও ব্যাপক হারে সাধারণ মানুষকে জিম্মি করে, রুশদের সঙ্গে সহযোগিতা করছে এই সন্দেহে বহু চেচেনকে হত্যা বা অপহরণ করে এবং যুদ্ধবন্দি সৈন্য (বিশেষত বৈমানিক) ও বেসামরিক লোকেদের ওপর নির্যাতন চালায়। রুশ সৈন্যরা এবং চেচেন বিদ্রোহীরা উভয় পক্ষই মুক্তিপণ আদায়ের জন্য বেসামরিক জনসাধারণকে অপহরণ করে এবং যুদ্ধ ও সৈন্য চলাচলের সময় বেসামরিক জনগণকে 'মানব ঢাল' হিসেবে ব্যবহার করে (উদাহরণস্বরূপ, একদল অবরুদ্ধ রুশ সৈন্য গ্রোজনির ৯ম পৌর হাসপাতালে প্রায় ৫০০ বেসামরিক লোককে জিম্মি করেছিল) ।
রুশ সামরিক কর্মকর্তারা তাদের সৈন্যদের দ্বারা সংঘটিত যুদ্ধাপরাধসমূহ সাধারণত দেখেও না দেখার ভান করেন এবং এরকম কোনো ঘটনার তদন্ত হলেও দোষী ব্যক্তিদের শাস্তি দিতে অস্বীকৃতি জানান (ভ্লাদিমির গ্লেবভের ঘটনাটি এর প্রকৃষ্ট উদাহরণ)। কিন্তু রুশ প্রচারমাধ্যম বিস্তারিতভাবে এসব বর্বরতার বিবরণ রুশ জনগণের কাছে তুলে ধরে। এর ফলে রুশ সরকারের প্রতি জনসাধারণের আস্থা অনেকাংশে হ্রাস পায় এবং রাষ্ট্রপতি ইয়েলৎসিনের জনপ্রিয়তায়ও ধস নামে। ১৯৯৬ সালের রাষ্ট্রপতি নির্বাচনের সময় চেচনিয়া ইয়েলৎসিনের সবচেয়ে বড় নির্বাচনী বোঝাগুলোর একটি হিসেবে আবির্ভূত হয়। এর পাশাপাশি, চেচনিয়ার প্রলম্বিত যুদ্ধ এবং চেচেন জনসাধারণের প্রতি রুশ বাহিনীর বর্বর আচরণ রাশিয়ায় বসবাসকারী অন্যান্য জাতির মধ্যে রুশদের প্রতি আতঙ্ক ও ঘৃণার সৃষ্টি করে।
যুদ্ধের বিস্তার
চেচনিয়ার প্রধান মুফতি আহমাদ কাদিরভ কর্তৃক রাশিয়ার বিরুদ্ধে জিহাদ ঘোষণা রাশিয়ার অন্যান্য অঞ্চল এবং বহির্বিশ্ব থেকে জিহাদিদের চেচনিয়ায় এসে সেখানকার যুদ্ধে অংশ নিতে অনুপ্রাণিত করে। এক হিসাব অনুযায়ী, ৫,০০০-এরও বেশি অ-চেচেন স্বেচ্ছাসেবক ধর্মীয় অথবা জাতীয়তাবাদী আদর্শে অনুপ্রাণিত হয়ে রুশদের বিরুদ্ধে এই যুদ্ধে অংশ নেয়।
রুশ সমরনায়করা চেচেন যোদ্ধাদের খোঁজে চেচনিয়ার পার্শ্ববর্তী ক্ষুদ্র প্রজাতন্ত্র ইঙ্গুশেতিয়ায় সৈন্য প্রেরণ করলে যুদ্ধটি সীমিত আকারে সেখানেও ছড়িয়ে পড়ে। ইঙ্গুশেতিয়ায় চেচনিয়া ও উত্তর ওসেটিয়া থেকে প্রায় ২,০০,০০০ শরণার্থী আশ্রয় নিয়েছিল এবং এর ফলে প্রজাতন্ত্রটির ভঙ্গুর অর্থনীতি আরও ভঙ্গুর হয়ে পড়ে। বেশ কয়েকটি ঘটনায় ইঙ্গুশ রাষ্ট্রপতি রুসলান আউশেভ তার প্রজাতন্ত্রে রুশ সৈন্যদের আক্রমণের প্রতিবাদ জানান এবং এসব আক্রমণের ফলে ইঙ্গুশেতিয়ায় সংঘটিত ক্ষয়ক্ষতির জন্য রুশ প্রতিরক্ষা মন্ত্রণালয়ের বিরুদ্ধে মামলা করার হুমকি দেন । বিশৃঙ্খল রুশ সৈন্যরা ইঙ্গুশেতিয়ায়ও হত্যাকাণ্ড, ধর্ষণ ও লুণ্ঠনে লিপ্ত হয় (একটি ঘটনায় ইঙ্গুশেতিয়ায় সফররত রুশ দুমা সদস্যরা মাতাল রুশ সৈন্যদের গুলিতে কমপক্ষে ৯ জন বেসামরিক ইঙ্গুশ ও ১ জন বাশকির সৈন্য নিহত হওয়ার ঘটনা প্রত্যক্ষ করেন; এর পূর্বে রুশ সৈন্যরা মাতাল অবস্থায় আরেকজন রুশ সৈন্য, ৫ জন ইঙ্গুশ গ্রামবাসী এবং এমনকি ইঙ্গুশেতিয়ার স্বাস্থ্যমন্ত্রীকেও হত্যা করেছিল) । এর চেয়ে বড় আকারের যুদ্ধাপরাধ পার্শ্ববর্তী দাগেস্তান প্রজাতন্ত্রে সংঘটিত হয়। বিশেষত, দাগেস্তানের কিজলিয়ারের চেচেন বিদ্রোহীদের দ্বারা সৃষ্ট জিম্মি সঙ্কটের প্রত্যুত্তরে ১৯৯৬ সালের জানুয়ারিতে রুশ সৈন্যরা দাগেস্তানের সীমান্তবর্তী পার্ভোমায়স্কি গ্রামটি সম্পূর্ণরূপে ধ্বংস করে দেয়। এর ফলে তখন পর্যন্ত রাশিয়ার প্রতি অনুগত প্রজাতন্ত্রটির নেতৃবৃন্দ রুশ বাহিনীর প্রতি তীব্র নিন্দা জানায় এবং প্রজাতন্ত্রটির জনসাধারণ অসন্তুষ্ট হয়। দক্ষিণ রাশিয়ার দন কসাকরা প্রকৃতপক্ষে চেচেনদের প্রতি সহানুভূতিশীল ছিল, কিন্তু তাদের রুশঘেঁষা সংস্কৃতি এবং গ্রোজনির চেয়ে মস্কোর সঙ্গে অধিক সখ্যের কারণে (স্থানীয় জনসাধারণ, বিশেষত চেচেনদের সঙ্গে তাদের ঐতিহাসিক দ্বন্দ্বের বিষয়টিও বিবেচ্য) তারা চেচেনদের প্রতি শত্রুভাবাপন্ন হয়ে ওঠে; কুবান কসাকরাও চেচেনদের বিরুদ্ধে নিজেদেরকে সংগঠিত করতে আরম্ভ করে এবং তাদের বাসভূমিতে চেচেনদের অনুপ্রবেশ রোধ করার জন্য আধা-সামরিক রাস্তা-প্রতিবন্ধক স্থাপন করতে শুরু করে।
এদিকে চেচনিয়ার যুদ্ধ রাশিয়ার অভ্যন্তরে অন্য ধরনের বিদ্রোহী কার্যকলাপের জন্ম দেয়। চেচনিয়ার যুদ্ধে অংশ নেয়ার জন্য সেনাবাহিনীতে যোগদানের প্রতি রাশিয়ায় অন্যান্য সংখ্যালঘু জাতিগুলোর মধ্যে তীব্র অনীহার সৃষ্টি হয়, এবং রাশিয়ার অনেকগুলো প্রজাতন্ত্র এই বিষয়ে নতুন আইন ও অধ্যাদেশ জারি করে। উদাহরণস্বরূপ, চুভাশিয়া প্রজাতন্ত্রের সরকার প্রজাতন্ত্রটির যেসকল সৈন্য চেচেন যুদ্ধে অংশ নিতে অনাগ্রহী ছিল তাদেরকে আইনি সুরক্ষা প্রদান করে একটি অধ্যাদেশ জারি করে এবং রাশিয়ার অভ্যন্তরে জাতিগত বা আঞ্চলিক সংঘাতসমূহে কেন্দ্রীয় সৈন্যবাহিনীর ব্যবহারের ওপর সীমাবদ্ধতা আরোপ করে। কিছু কিছু আঞ্চলিক ও স্থানীয় আইনসভা অভ্যন্তরীণ সংঘাতে অনিয়মিত সৈন্যদের ব্যবহার নিষিদ্ধ করার দাবি জানায়, এবং অন্য আইনসভাগুলো এ ধরনের সংঘাতে সশস্ত্রবাহিনী ব্যবহারের ওপর সম্পূর্ণ নিষেধাজ্ঞা আরোপের দাবি করে। রুশ সরকারি কর্মকর্তারা আশঙ্কা করতে থাকেন যে, চেচেন যুদ্ধে বিজয় লাভ ব্যতীত অন্য কোনোভাবে যুদ্ধটি শেষ হলে রাশিয়ার অন্যান্য জাতিগত সংখ্যালঘুরাও স্বাধীনতা দাবি করে বসবে।
যুদ্ধ চলমান
৬ মার্চ ১,৫০০ থেকে ২,০০০ চেচেন যোদ্ধা গ্রোজনিতে অনুপ্রবেশ করে এবং শহরটির ওপর তিন দিনব্যাপী একটি অতর্কিত আক্রমণ চালিয়ে অধিকাংশ এলাকা দখল করে নেয় ও প্রচুর অস্ত্রশস্ত্র ও গোলাবারুদ হস্তগত করে। মার্চে চেচেন যোদ্ধারা সামাশকি গ্রাম আক্রমণ করে এবং সংঘটিত যুদ্ধে শত শত গ্রামবাসী প্রাণ হারায়। এক মাস পর ১৬ এপ্রিল আরব জিহাদি নেতা ইবনে আল-খাত্তাবের যোদ্ধারা শাতোয়ে একটি বৃহৎ রুশ আর্মার্ড কলামকে ধ্বংস করে এবং কমপক্ষে ৭৬ জন রুশ সৈন্যকে হত্যা করে। ভেদেনোর নিকট আরেকটি আক্রমণে কমপক্ষে ২৮ জন রুশ সৈন্য নিহত হয় ।
যুদ্ধক্ষেত্রে পরাজয় এবং ক্রমবর্ধমান সামরিক ক্ষয়ক্ষতি রাশিয়ায় যুদ্ধটিতে ক্রমেই অজনপ্রিয় করে তুলতে থাকে। তদুপরি ১৯৯৬ সালের রাষ্ট্রপতি নির্বাচনও সন্নিকটে আসতে থাকে। এর ফলে ইয়েলৎসিনের সরকার এই যুদ্ধ শেষ করার একটি উপায় খুঁজতে থাকে। ১৯৯৬ সালের ২১ এপ্রিল রুশ ক্ষেপণাস্ত্র হামলায় চেচেন রাষ্ট্রপতি জওহর দুদায়েভ নিহত হন, কিন্তু তা সত্ত্বেও চেচেন বিচ্ছিন্নতাবাদীরা যুদ্ধ অব্যাহত রাখে। চেচেন ভারপ্রাপ্ত রাষ্ট্রপতি সেলিম-খান ইয়ান্দারবিয়েভের সঙ্গে একটি অস্থায়ী যুদ্ধবিরতি স্বাক্ষরের পর ১৯৯৬ সালের ২৮ মে ইয়েলৎসিন আনুষ্ঠানিকভাবে চেচেন যুদ্ধে "বিজয়"ও ঘোষণা করে ফেলেন । রাজনৈতিক নেতৃবৃন্দের যুদ্ধবিরতি ও শান্তি সংক্রান্ত আলোচনার মধ্যেই যুদ্ধ চলতে থাকে। ১৯৯৬ সালের ৬ আগস্ট রুশ রাষ্ট্রপতি হিসেবে ইয়েলৎসিনের দ্বিতীয়বার শপথ গ্রহণের ৪ দিন পূর্বে যখন চেচনিয়ায় রুশ সেনাবাহিনীর অধিকাংশ সৈন্যকে অবশিষ্ট চেচেন পার্বত্য ঘাঁটিগুলোর ওপর চূড়ান্ত আক্রমণ চালানোর উদ্দেশ্যে দক্ষিণ চেচনিয়ায় প্রেরণ করা হয়েছিল, তখন চেচেন বিচ্ছিন্নতাবাদীরা গ্রোজনির ওপর আরেকটি অতর্কিত আক্রমণ চালায়।
গ্রোজনির তৃতীয় যুদ্ধ এবং খাসাভ-ইয়ুর্ত চুক্তি
গ্রোজনির অভ্যন্তরে ও চতুর্দিকে মোতায়েনকৃত রুশ সৈন্যসংখ্যা ছিল প্রায় ১২,০০০। তা সত্ত্বেও ১,৫০০-এর বেশি চেচেন যোদ্ধা অতর্কিত আক্রমণ চালিয়ে কয়েক ঘণ্টার মধ্যে গ্রোজনির গুরুত্বপূর্ণ জেলাগুলো দখল করে নেয়। মাসখাদভ এই অভিযানটির নাম দিয়েছিলেন অপারেশন জিরো, আর বাসায়েভ এটির নাম দিয়েছিলেন অপারেশন জিহাদ। শহরটির গুরুত্বপূর্ণ অংশগুলো দখল করার পর চেচেন বিচ্ছিন্নতাবাদীরা শহরটিতে অবস্থিত রুশ ঘাঁটি, ফাঁড়ি ও সরকারি ভবনগুলো অবরোধ করে এবং রুশপন্থী চেচেনদের বন্দি ও ক্ষেত্রবিশেষে হত্যা করে । একই সময়ে আর্গুন ও গুন্দের্মেস শহরদ্বয়ে অবস্থানরত রুশ সৈন্যরা তাদের সেনানিবাসে অবরুদ্ধ হয়ে পড়ে। গ্রোজনির রুশ সৈন্যদের মুক্ত করার জন্য রুশ সাঁজোয়া বহরগুলোর বেশ কয়েকটি প্রচেষ্টা শোচনীয়ভাবে ব্যর্থ হয় (৯০০ সৈন্যের রুশ ২৭৬তম মোটর রেজিমেন্ট দুই দিন ধরে গ্রোজনির সিটি সেন্টারে পৌঁছানোর চেষ্টা চালিয়ে ব্যর্থ হয় এবং রেজিমেন্টটির ৫০% সৈন্য হতাহত হয়)। রুশ সামরিক কর্মকর্তাদের মতে, পাঁচ দিনব্যাপী যুদ্ধে ২০০ জনেরও বেশি রুশ সৈন্য নিহত এবং প্রায় ৮০০ সৈন্য আহত হয়, পাশাপাশি অজ্ঞাতসংখ্যক সৈন্য নিখোঁজ হয়; চেচেনরা দাবি করে যে প্রায় ১,০০০ রুশ সৈন্য এই যুদ্ধে নিহত হয়। হাজার হাজার রুশ সৈন্য চেচেনদের হাতে বন্দি হয় অথবা আত্মসমর্পণ করে এবং তাদের ভারী অস্ত্রশস্ত্র ও গোলাবারুদ বিচ্ছিন্নতাবাদীদের হস্তগত হয়।
১৯ আগস্ট গ্রোজনিতে ৫০,০০০ থেকে ২,০০,০০০ চেচেন জনসাধারণ এবং হাজার হাজার রুশ কেন্দ্রীয় সৈন্যের উপস্থিতি সত্ত্বেও রুশ সৈন‍্যাধ‍্যক্ষ কনস্তান্তিন পুলিকোভস্কি চেচেন যোদ্ধাদেরকে শহর ত্যাগের জন্য ৪৮ ঘণ্টা সময় দিয়ে চরমপত্র প্রদান করেন এবং অন্যথায় প্রচণ্ড বিমান হামলা ও গোলাবর্ষণের মাধ্যমে শহরটি ধূলিসাৎ করে দেয়ার হুমকি দেন। তিনি বলেন যে এবারে কেন্দ্রীয় বাহিনী কৌশলগত বোমারু বিমান (যেটি তখন পর্যন্ত চেচনিয়ায় ব্যবহার করা হয় নি) এবং ব্যালিস্টিক ক্ষেপণাস্ত্র ব্যবহার করবে। তার এই হুমকির পর আতঙ্কিত চেচেন জনসাধারণ রুশ বাহিনী তাদের হুমকি কার্যকর করার আগেই গ্রোজনি ত্যাগের চেষ্টা চালায় এবং এর ফলে একটি চরম নৈরাজ্যকর পরিস্থিতির সৃষ্টি হয় । অবশ্য ২২ আগস্ট ইয়েলৎসিনের জাতীয় নিরাপত্তা বিষয়ক উপদেষ্টা জেনারেল আলেক্সান্দর লেবেদ চেচেন বিচ্ছিন্নতাবাদীদের সঙ্গে যুদ্ধবিরতি স্বাক্ষর করেন এবং বোমাবর্ষণের পরিকল্পনা স্থগিত করেন। জেনারেল পুলিকোভস্কির চরমপত্রকে তিনি একটি নিম্নমানের কৌতুক হিসেবে অভিহিত করেন ।
আট ঘণ্টাব্যাপী আলোচনার পর ১৯৯৬ সালের ৩১ আগস্ট লেবেদ এবং মাসখাদভ খাসাভ-ইয়ুর্ত চুক্তিতে স্বাক্ষর করেন। চুক্তিটির শর্তগুলোর মধ্যে ছিল: অসামরিকীকরণ, গ্রোজনি থেকে উভয় পক্ষের সৈন্য প্রত্যাহার, শহরটিতে লুণ্ঠন বন্ধ করার জন্য যৌথ সদরদপ্তর সৃষ্টি, ১৯৯৬ সালের ৩১ ডিসেম্বরের মধ্যে চেচনিয়া থেকে সকল কেন্দ্রীয় সৈন্য প্রত্যাহার, এবং পাঁচ বছরের মধ্যে ইচকেরিয়া চেচেন প্রজাতন্ত্র ও রুশ কেন্দ্রীয় সরকারের মধ্যে সম্পর্ক নির্ণয় বিষয়ে কোনো চুক্তি স্বাক্ষর না করা।
ক্ষয়ক্ষতি
রুশ সশস্ত্রবাহিনীর জেনারেল স্টাফের বিবরণ অনুযায়ী, প্রথম চেচেন যুদ্ধে ৩,৮২৬ জন রুশ সৈন্য নিহত, ১৭,৮৯২ জন সৈন্য আহত এবং ১,৯০৬ জন সৈন্য নিখোঁজ হয় । রাশিয়ার সামরিক পত্রিকা এনভিও-এর মতে, ২০০৫ সাল পর্যন্ত চেচনিয়ায় কমপক্ষে ৫,৩৬২ জন রুশ সৈন্য নিহত, ৫২,০০০ সৈন্য আহত এবং প্রায় ৩,০০০ সৈন্য নিখোঁজ হয় । রাশিয়ার সৈন্যদের মায়েদের কমিটির হিসেব অনুযায়ী, আহত সৈন্য এবং নিহত সৈন্যদের পরিবার-পরিজনের তথ্যানুযায়ী চুক্তিবদ্ধ সৈন্য এবং স্পেৎসনাজ সৈন্য বাদে প্রায় ১৪,০০০ নিয়মিত সৈন্য এই যুদ্ধে নিহত হয় । "মেমোরিয়াল" মানবাধিকার সংগঠনটির তৈরি করা এই যুদ্ধে নিহত সৈন্যদের তালিকায় ৪,৩৯৩টি নাম রয়েছে । ২০০৯ সালে রুশ সরকারের প্রদত্ত তথ্যানুযায়ী, চেচনিয়ায় দুই যুদ্ধে নিখোঁজ মোট সৈন্যের সংখ্যা ৭০০, এবং আরো প্রায় ৪০০ নিখোঁজ সৈন্যের সন্ধান পাওয়া গেছে ।
এই যুদ্ধে প্রায় ১,০০,০০০ বা তারও বেশি চেচেন নিহত হয় বলে জানা যায়, যাদের অধিকাংশই ছিল বেসামরিক নাগরিক । যুদ্ধে নিখোঁজ হওয়া চেচেনদের সংখ্যা ৫০,০০০ থেকে ১,০০,০০০-এর মধ্যে বলে ধারণা করা হয় । রুশ স্বরাষ্ট্রমন্ত্রী আনাতোলি কুলিকভ দাবি করেন যে, ২০ হাজারেরও কম বেসামরিক মানুষ নিহত হয়েছে। সের্গেই কোভালিয়ভের হিসাব অনুসারে, ৫০,০০০-এরও বেশি বেসামরিক জনসাধারণ নিহত হয়। আলেকসান্দার লেবেদের প্রদত্ত তথ্যমতে, ৮০,০০০ থেকে ১,০০,০০০ চেচেন নিহত এবং ২,৪০,০০০ আহত হয়। চেচেন কর্তৃপক্ষের মতে, প্রায় ১,০০,০০০ চেচেন নিহত হয় । সের্গেই গভোরুখিনের মতে, চেচনিয়ার যুদ্ধ চলাকালে, বিশেষত গ্রোজনির ওপর বোমাবর্ষণের সময় প্রায় ৩৫,০০০ জাতিগত বেসামরিক রুশ নিহত হয় ।
যুদ্ধবন্দি এবং নিখোঁজ ব্যক্তিবর্গ
খাসাভ-ইয়ুর্ত চুক্তিতে উভয় পক্ষ সম্পূর্ণ বন্দি বিনিময়ের বিষয়ে একমত হয়। কিন্তু তা সত্ত্বেও বহু লোককে জোরপূর্বক বন্দি করে রাখা হয়। এক প্রতিবেদন অনুযায়ী, ১৯৯৬ সালের ৩০ অক্টোবর পর্যন্ত কমপক্ষে ১৩৯ জন চেচেন রুশদের হাতে বন্দি ছিল । ১৯৯৭ সালের মধ্য জানুয়ারি পর্যন্ত চেচেন বিচ্ছিন্নতাবাদীরা ৭০০ থেকে ১,০০০ রুশ সৈন্য ও সেনা কর্মকর্তাকে বন্দি করে রেখেছিল । একই সময়ে চেচেন যোদ্ধারা ১,০৫৮ জন রুশ সৈন্যকে বন্দি করে রেখেছিল এবং রুশদের হাতে বন্দি চেচেন যোদ্ধাদের মুক্তির বিনিময়ে তাদের ছেড়ে দিতে রাজি ছিল । ১৯৯৫ সালের জুলাই থেকে মার্কিন সাংবাদিক অ্যান্ড্রু শুমাক গ্রোজনিতে নিখোঁজ এবং তাকে মৃত বলে ধরে নেয়া হয় ।
মস্কো শান্তিচুক্তি
খাসাভ-ইয়ুর্ত চুক্তি রাশিয়া ও চেচনিয়ার মধ্যে আরো দুইটি চুক্তি স্বাক্ষরের সুযোগ করে দেয়। ১৯৯৬ সালের নভেম্বরের মাঝামাঝি ইয়েলৎসিন ও মাসখাদভ অর্থনৈতিক সম্পর্ক এবং যুদ্ধে ক্ষতিগ্রস্তদের ক্ষতিপূরণ প্রদানের বিষয়ে একটি চুক্তিতে স্বাক্ষর করেন। ১৯৯৭ সালের ফেব্রুয়ারিতে রাশিয়া যুদ্ধে অংশগ্রহণকারী সকল রুশ সৈন্য ও চেচেন যোদ্ধার জন্য সাধারণ ক্ষমা ঘোষণা করে ।
খাসাভ-ইয়ুর্ত চুক্তি স্বাক্ষরের ৬ মাস পর ১৯৯৭ সালের ১২ মে চেচনিয়ার নবনির্বাচিত রাষ্ট্রপতি আসলান মাসখাদভ মস্কো সফর করেন এবং সেখানে তিনি ও ইয়েলৎসিন "রুশ-চেচেন সম্পর্কের নীতিমালা ও শান্তি" সম্পর্কে একটি আনুষ্ঠানিক চুক্তি স্বাক্ষর করেন, যেটি "মস্কো ও গ্রোজনির মধ্যে খারাপ সম্পর্ক সৃষ্টির যে কোনো ভিত্তি" দূর করবে বলে মাসখাদভ আশা ব্যক্ত করেন । তবে মাসখাদভের আশা ভ্রান্ত প্রমাণিত হয়। মাত্র দুই বছর পরে ১৯৯৯ সালের গ্রীষ্মকালে মাসখাদভের কিছু প্রাক্তন সহযোদ্ধা, শামিল বাসায়েভ এবং ইবনে আল-খাত্তাব, দাগেস্তান আক্রমণ করেন এবং এর অনিবার্য পরিণতি হিসেবে রুশ সৈন্যরা আবার চেচনিয়ায় প্রবেশ করে দ্বিতীয় চেচেন যুদ্ধের সূচনা ঘটায়।
পুরুষ হকি বিশ্বকাপ
পুরুষ হকি বিশ্বকাপ হচ্ছে সর্বোচ্চ মানের আন্তর্জাতিক ফিল্ড হকি প্রতিযোগিতা। ১৯৭১ সালে এটি শুরু হয়। প্রতি চার বছর অন্তর এই প্রতিযোগিতাটি অনুষ্ঠিত হয়। পাকিস্তান ৪ বার জিতে সবচেয়ে সফল দল। নেদারল্যান্ডস, অস্ট্রেলিয়া উভয়ে ৩ বার করে জিতেছে। এটি আন্তর্জাতিক হকি ফেডারেশন কর্তৃক পরিচালিত হয়।
যোগ্যতা অর্জন
যোগ্যতা অর্জন পর্যায়টি ১৯৭৭ সাল থেকে হকি বিশ্বকাপের একটি অংশ। সমস্ত অংশগ্রহণকারী দল যোগ্যতা রাউন্ডে খেলে। দলগুলিকে দুই বা ততোধিক পুলে বিভক্ত করা হয় এবং তারা চূড়ান্ত টুর্নামেন্টে বার্থের জন্য প্রতিদ্বন্দ্বিতা করে। শীর্ষ দুটি দল স্বয়ংক্রিয়ভাবে যোগ্যতা অর্জন করে এবং বাকি স্থানগুলি প্লে-অফে নির্ধারিত হয়।
আশফাকুর রহমান খান
আশফাকুর রহমান খান হলেন বাংলাদেশের একজন প্রখ্যাত রাজনীতিবিদ। মুক্তিযুদ্ধে অনন্য সাধারণ অবদানের জন্য ২০০১ সালে তাকে “স্বাধীনতা ও মুক্তিযুদ্ধে স্বাধীনতা পুরস্কার” প্রদান করা হয়।
পুরস্কার ও সম্মননা
এদেশের স্বাধিকার আন্দোলন ও মুক্তিযুদ্ধে অসাধারণ অবদানের জন্য ২০০১ সালে দেশের “সর্বোচ্চ বেসামরিক পুরস্কার”  হিসাবে পরিচিত “স্বাধীনতা পুরস্কার” প্রদান করা হয় তাকে।
আয়ান আলি খান
আয়ান আলি খান (अयान अली ख़ान; ; IAST: ) (জন্ম ৫ সেপ্টেম্বর, ১৯৭৯) হলেন একজন ভারতীয় শাস্ত্রীয় যন্ত্রসংগীত শিল্পী। তিনি একজন সরোদ-বাদক। আয়ান আলি খান বিশিষ্ট সরোদ-বাদক উস্তাদ আমজাদ আলি খানের কনিষ্ঠ পুত্র। আয়ান তার দাদা আমান আলি খান ও বাবা উস্তাদ আমজাদ আলি খানের সঙ্গে একযোগেও সংগীত পরিবেশন করে থাকেন। আয়ান ও আমান আলি খান সা রে গা মা নামে একটি মিউজিক ট্যালেন্ট শো উপস্থাপনা করেছিলেন। আয়ান আলি খান যেমন একক অ্যালবাম প্রকাশ করেছেন তেমনই তার বাবা ও দাদার সঙ্গে যৌথ অ্যালবামও প্রকাশ করেছেন।
প্রথম জীবন ও কর্মজীবন
১৯৭৯ সালের ৫ সেপ্টেম্বর আয়ান আলি খান জন্মগ্রহণ করেন। তার বাবা উস্তাদ আমজাদ আলি খান একজন বিশিষ্ট সরোদ-বাদক এবং মা শুভলক্ষ্মী বড়ুয়া খান একজন শাস্ত্রীয় নৃত্যশিল্পী। তার জন্মনাম ছিল বঙ্গাশ। তিনি তিনি বঙ্গাশ সংগীত ঘরানার অন্তত পঞ্চম প্রজন্ম। দাবি করা হয় যে, এই ঘরানাই সরোদ বাদ্যযন্ত্রটি আবিষ্কার করেছিল।  আয়ান ও তার দাদা আমানকে ছেলেবেলা থেকে সংগীত শিক্ষা দেন তাদের বাবা। তারপর তারা তাদের বাবার সঙ্গে কনসার্ট ট্যুরে সরোদ বাদ্যযন্ত্রে সংগীত পরিবেশন শুরু করেন।
১৯৮০-এর দশক থেকে আয়ান তার বাবা ও দাদার সঙ্গে সংগীতানুষ্ঠানে অংশগ্রহণ করে আসছেন। ১৯৯৭ সালে তিনি কার্নেজি হলে সংগীত পরিবেশন করেন। ১৯৯৯ সালে তিনি শাস্ত্রীয় সংগীতের প্রথম একক অ্যালবামটি প্রকাশ করেন। এই অ্যালবামটির নাম ছিল রাগ বাগেশ্বরী। ২০০০-এর দশকের গোড়ার দিকে তিনি ও তার দাদা জি টিভিতে সা রে গা মা নামক মিউজিক ট্যালেন্ট শো উপস্থাপনা করেন। ২০০২ আয়ান ও তার দাদা আমান তাদের বাবাকে নিয়ে তাদের প্রথম বইটি রচনা করেন। বইটির নাম ছিল আব্বা: গড’স গ্রেটেস্ট গিফট টু আস। ২০০৫ সালে প্রকাশির মোক্ষ নামে প্রকাশিত আমান ও আয়ানের একটি যৌথ অ্যালবাম গ্র্যামি অ্যাওয়ার্ড ফর বেস্ট ট্র্যাডিশনাল ওয়ার্ল্ড মিউজিক অ্যালবাম বিভাগে মনোনীত হয়। ২০০৬ সালে দুই ভাই রিইনকারণেশন নামে ওয়ার্ল্ড ফিউশন মিউজিকের একটি অ্যালবাম প্রকাশ করেন। ২০০৭ সালে মিস্টিক ডিউনস নামে একটি বিষয়ভিত্তিক অ্যালবামও প্রকাশ করেন তারা এবং আন্তর্জাতিক ট্যুরে সংগীত পরিবেশন করেন। ২০০৬ সালে তারা এমটিভি ইন্ডিয়ার পক্ষ থেকে লিকরা স্টাইল অ্যাওয়ার্ড পান। আয়ান ও আমান কণ্ঠসংগীতও পরিবেশন করে থাকেন। ২০০৭ সালে রিমেমবারিং মহাত্মা গান্ধী অ্যালবামে তাদের গান অন্তর্ভুক্ত হয়েছে। ২০০৭ সালে আয়ান সপরিবারে ভারতীয় সংসদে সংগীত পরিবেশন করেন। এরপর তারা একটি চলচ্চিত্র চুক্তিতে আবদ্ধ হন। এই চুক্তিতে বলা হয়েছিল, এক বছর তারা কোনও সংগীতানুষ্ঠানে অংশগ্রহণ করতে পারবেন না। কিন্তু ২০০৯ সালে বলিউড পরিচালক জে. পি. দত্ত প্রযোজনাটি বাতিল করে দিলে দুই ভাই আবার সংগীত সৃষ্টিতে মনোনিবেশ করেন। ২০১২ সালে তারা রঙ নামে একটি সুফি সংগীত অ্যালবাম প্রকাশ করেন। ২০১৩ সালের অক্টোবর মাসে তারা হেডওয়াটারস নামে একটি নতুন অ্যালবাম প্রকাশ করেন।
ব্যক্তিগত জীবন
আয়ান আলি খান একজন অপেশাদার চিত্রশিল্পী। তিনি একটি প্রদর্শনীতে তার আঁকা আধ্যাত্মিক চিত্র প্রদর্শন করেছিলেন। ২০০৮ সালের ২১ ফেব্রুয়ারি আয়ান নীমা শর্মাকে বিবাহ করেন। ২০১২ সালের অগস্ট মাসে নীমা শর্মা দুটি যমজ পুত্রসন্তানের জন্ম দেন।
টীকা
n-[1]
আয়ান ও আমান আলি খান ২০০৬ সালে তাদের পারিবারিক পদবি বঙ্গাশ পরিত্যাগ করেন।
স্যালি হ্যামিল্টন-ফ্লেমিং
স্যালি হ্যামিল্টন-ফ্লেমিং (জন্ম ১৪ এপ্রিল ১৯৬৫) একজন অস্ট্রেলীয় হার্ডলার। তিনি ১৯৮৮ গ্রীষ্মকালীন অলিম্পিকে মহিলাদের ৪০০ মিটার হার্ডলসে প্রতিদ্বন্দ্বিতা করেছিলেন।
বারবাড়িয়া ইউনিয়ন
বারবারিয়া ইউনিয়ন বাংলাদেশের ময়মনসিংহ জেলার গফরগাঁও উপজেলার অন্তর্গত একটি ইউনিয়ন।
প্রশাসনিক এলাকা
বারবাড়িয়া ইউনিয়নের মৌজাঃ ১৩টি। গ্রামঃ ১৩টি।
গ্রাম সমূহ
বাঘবেড়, লক্ষনপুর, বীরবখুড়া, উত্তর নওপাড়া, পাড়াভূম, হাট পাড়াভূম, বারবাড়ীয়া, পাকাটি, বাড়া, চিলাকান্দা, চারিপাড়া, মাইজহাটি, সূবর্ণপুর।
শিক্ষা
শিক্ষার হার : ৪০%।
শিক্ষা প্রতিষ্ঠান
লিওনার্ড মুন
সেকেন্ড লেফট্যানেন্ট লিওনার্ড জেমস মুন (Leonard Moon; জন্ম: ৮ ফেব্রুয়ারি, ১৮৭৮ - মৃত্যু: ২৩ নভেম্বর, ১৯১৬) লন্ডনের কেনসিংটন এলাকায় জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯০৬ সময়কালে সংক্ষিপ্ত সময়ের জন্য ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে মিডলসেক্স দলের প্রতিনিধিত্ব করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, মাঝে-মধ্যে উইকেট-রক্ষকের ভূমিকায় অবতীর্ণ হতেন লিওনার্ড মুন।
প্রথম-শ্রেণীর ক্রিকেট
লিওনার্ড মুন ওয়েস্টমিনস্টার স্কুলে পড়াশোনা করেছেন। এরপর কেমব্রিজের পেমব্রোক কলেজে অধ্যয়ন করেন। ১৮৯৭ সাল থেকে ১৯০০ সাল পর্যন্ত কেমব্রিজ বিশ্ববিদ্যালয় এবং ১৮৯৯ থেকে ১৯০৯ সাল পর্যন্ত মিডলসেক্সের পক্ষে প্রথম-শ্রেণীর ক্রিকেটে অংশগ্রহণ করেছিলেন।
১৯০৩ সালে লর্ডসে গ্লুচেস্টারশায়ারের বিপক্ষে পি. এফ. ওয়ার্নারের সাথে প্রথম উইকেট জুটিতে ২৪৮ রান তুলেন। পাঁচ বছর পর একই মাঠে এ দুজন সাসেক্সের বিপক্ষে উদ্বোধনী জুটিতে ২১২ রান তুলেছিলেন। ১৯০৫ সালের শরৎকালে এমসিসি দলের সাথে দক্ষিণ আমেরিকা গমন করেন। ৩৩.০০ গড়ে রান তুলে দ্বিতীয় স্থানে ছিলেন। পরবর্তী সফরে ২৭.৩৩ গড়ে ৮২৬ রান তুলেছিলেন।
কাটের দিকেই অধিক ঝোঁক ছিল। ফুটবল খেলায়ও সমান দক্ষতা প্রদর্শন করেছিলেন। কেমব্রিজ থেকে ব্লু পান ও করিন্থিয়ান্সের পক্ষে ফুটবল খেলেছেন। সমগ্র খেলোয়াড়ী জীবনে চারটিমাত্র টেস্টে অংশগ্রহণ করার সুযোগ ঘটেছিল লিওনার্ড মুনের। ৬ মার্চ, ১৯০৬ তারিখে স্বাগতিক দক্ষিণ আফ্রিকার বিপক্ষে টেস্ট ক্রিকেটে অভিষেক ঘটে তার। একই দলের বিপক্ষে ২ এপ্রিল, ১৯০৬ তারিখে সর্বশেষ টেস্ট খেলেন তিনি।
বিশ্বযুদ্ধে অংশগ্রহণ
বিশ্ববিদ্যালয় জীবন শেষ করার পর বিদ্যালয়ের শিক্ষক হিসেবে নিয়োজিত ছিলেন। প্রথম বিশ্বযুদ্ধে সক্রিয়ভাবে অংশগ্রহণ করেছিলেন লিওনার্ড মুন। ডেভন রেজিমেন্টে লেফট্যানেন্ট হিসেবে দায়িত্বপ্রাপ্ত হন ও যুদ্ধকালে মারাত্মকভাবে আহত হন। অতঃপর ২৩ নভেম্বর, ১৯১৬ তারিখে গ্রীসের স্যালোনিকার কারাসোলি এলাকায় ৩৮ বছর বয়সে তার দেহাবসান ঘটে। পরে তাকে, কারাসোলি সামরিক সমাধিক্ষেত্রে সমাহিত করা হয়। তার ভ্রাতা বিলি মুন প্রথম-শ্রেণীর ক্রিকেটে মিডলসেক্সের পক্ষে অংশগ্রহণ করেছেন ও ইংল্যান্ডের ফুটবলার ছিলেন।
মুলুঙ্গু দালিটসা মালাউই
মুলুঙ্গু দালিটসা মালাউই (চিচেওয়া: Mulungu dalitsa Malaŵi; ইংরেজি: God Bless Malaŵi; বাংলা: ঈশ্বর মালাউইকে রক্ষা করুন) মালাউইর জাতীয় সঙ্গীত। গানটির কথা এবং সুর দিয়েছেন মাইকেল ফ্রেদরিক পাউল সাউক। এইটি একটি প্রতিযোগিতার ফলাফল হিসেবে ১৯৬৪ সালে অবলম্বন করা হয়েছিল।
পিয়োতর কাপিৎসা
পিয়োতর লিওনিদোভিচ কাপিৎসা (রুশ ভাষা: Пётр Леонидович Капица, ইউক্রেনীয় ভাষা: Капиця Петро Леонідович) (৯ই জুলাই, ১৮৯৪ - ৮ই এপ্রিল, ১৯৮৪) সৃজনশীল সোভিয়েত পদার্থবিজ্ঞানী। বিভিন্ন ক্ষেত্রে তিনি বেশ কিছু গুরুত্বপূর্ণ উদ্ভাবন করেন। নিম্ন তাপমাত্রার পদার্থবিজ্ঞানে গুরুত্বপূর্ণ অবদান রাখার জন্য ১৯৭৮ সালে পদার্থবিজ্ঞানে নোবেল পুরস্কার লাভ করেন।
ভিক্টোরিয়া'স সিক্রেট ফ্যাশন শো
ভিক্টোরিয়া'স সিক্রেট ফ্যাশন শো ছিল একটি বার্ষিক প্রচারমূলক ইভেন্ট যা ভিক্টোরিয়া'স সিক্রেট, অন্তর্বাসের একটি মার্কা দ্বারা পৃষ্ঠপোষন করা হয়েছিল। ১৯৯৫ থেকে ২০১৮ পর্যন্ত, ভিক্টোরিয়া'স সিক্রেট তার পণ্যগুলিকে উচ্চ-প্রোফাইল সেটিংসে বাজারজাত করার জন্য শোটি ব্যবহার করেছিল। কোম্পানির সাথে চুক্তির অধীনে মডেল, ভিক্টোরিয়ার সিক্রেট এঞ্জেলস নামে পরিচিত, এই অনুষ্ঠানে প্রধান অংশগ্রহণকারী ছিলেন। ফ্যাশন শোটি ২০১৯ সালে বাতিল করা হয়েছিল, একই বছর এর সংগঠক এডওয়ার্ড রাজেক জনসাধারণের চাপে পদত্যাগ করেছিলেন।
ফ্যাশন শোতে ২০০১ সালে এর সর্বোচ্চ দর্শকসংখ্যায়, লক্ষ লক্ষ দর্শকরা দেখতে এসেছিলেন এবং বিস্তৃত পোশাক পরিহিত অন্তর্বাস, নেতৃস্থানীয় বিনোদনকারীদের দ্বারা সঙ্গীত এবং পরিবর্তনশীল থিমগুলির সাথে সেট ডিজাইন সহ একটি জমকালো অনুষ্ঠান হিসেবে পরিচিত ছিল৷ বিশ্বের কয়েক ডজন শীর্ষ ফ্যাশন মডেল প্রতি বছর এতে পারফর্ম করার জন্য নির্বাচিত হয়, ফ্যাশন শো সেলিব্রিটি এবং বিনোদনকারীদের আকৃষ্ট করে।
চীন–সুইজারল্যান্ড সম্পর্ক
চীন–সুইজারল্যান্ড সম্পর্ক হল চীন এবং সুইজারল্যান্ড রাষ্ট্রদ্বয়ের মধ্যকার দ্বিপাক্ষিক সম্পর্ক। ১৯৫০-এর দিকে এ সম্পর্ক আনুষ্ঠানিকভাবে যাত্রা শুরু করে।
ইতিহাস
১৯৫০ সালের ১৭ই জানুয়ারিতে সুইজারল্যান্ড এবং গণপ্রজাতন্ত্রী চীনের (১ অক্টোবর ১৯৪৯ সালে ঘোষিত) মধ্যকার কূটনৈতিক সম্পর্ক যাত্রা শুরু করে।
চীনের সাথে সুইজারল্যান্ডের অর্থনৈতিক সম্পর্ক ১৮ শতকের শেষদিকে স্থাপিত হয়। ঔপনিবেশিক শক্তি চীনে ছিল এবং সুইস ব্যবসায়ীরা কনস্যুলার নিরাপত্তা, অসম চুক্তি এবং অতিরাষ্ট্রীয় অধিকার বিষয়ক খাত থেকে সুবিধাপ্রাপ্ত হয়। চীনের বিপ্লবের (বক্সারের বিদ্রোহ এবং জিনহাই বিদ্রোহ) পর বিংশ শতকের প্রথমদিকে চীন-সুইস সম্পর্ক চীনের মূল ভূখণ্ডে জাপানি কর্তৃত্বের কারণে বাধাগ্রস্ত হয়। দ্বিতীয় বিশ্বযুদ্ধের পর সুইজারল্যান্ড এবং অন্যান্য ইউরোপীয় রাষ্ট্রসমূহ ঔপনিবেশিক বাণিজ্য বন্ধ করে টেক্সটাইল এবং খাদ্য রপ্তানি থেকে ঘড়ি ও যন্ত্রপাতি রপ্তানির দিকে চলে যায়।
দ্বিপাক্ষিক সম্পর্ক
thumb|[[বার্ন|বার্নে অবস্থিত চীনের দূতাবাস। জেনেভায় অবস্থিত জাতিসংঘ দপ্তর এবং সুইজারল্যান্ডের অন্যান্য আন্তর্জাতিক সংস্থায়ও চীনের কূটনৈতিক মিশন রয়েছে।]]
চীন-সুইস অর্থনৈতিক সম্পর্ক ১৯৭০ সালের শেষদিকে ডেং জিয়াওপিংয়ের চীনের অর্থনৈতিক সংস্কার চালু হবার পর থেকেই তরান্বিত হয়েছে। সুইজারল্যান্ডের সাথে চীনের বাণিজ্য চীনের সাথে অন্যান্য শিল্পভিত্তিক দেশের মধ্যকার সম্পর্কের মত ঘাটতিপূর্ণ নয়। দুই দেশের মধ্যকার বাণিজ্য বার্ষিক ২০-৩০ শতাংশ হারে বেড়ে চলেছে। ২০০৭ সালে সুইস রপ্তানি মূল্য গিয়ে দাঁড়ায় ৫.৪ বিলিয়ন সুইস ফ্রাঁতে বা ৫.৩৬ বিলিয়ন মার্কিন ডলারে।
২০১৩ সালের মে মাসে আলপাইন রাষ্ট্রসমূহে আনুষ্ঠানিক সফরের সময় চীনের প্রধানমন্ত্রী লি খছিয়াং দুই দেশের মধ্যে ২৬ বিলিয়ন ডলারেরও বেশি অর্থের মুক্ত বাণিজ্য চুক্তি স্বাক্ষর করেন। চুক্তি অনুযায়ী সুইজারল্যান্ড থেকে চীনে সরাসরি রপ্তানি পণ্যের মূল্য ২২.৮ বিলিয়ন ধরা হয়েছে, যা তখনকার সুইস রাষ্ট্রপতি উয়েলি মারের কর্তৃক "সত্যিকারের মাইলফলক" হিসেবে অভিহিত করা হয়। সুইজারল্যান্ডের সাথে চীনের ধনাত্মক বাণিজ্য মূল্য রয়েছে, এবং দুই দেশই পারস্পরিক নিশ্চয়তা, সম্পদের নিরাপত্তা এবং তাদের বৃহত্তম ব্যাংকসমূহের অর্থনৈতিক সহযোগিতা আশা করে। এভাবে সুইজারল্যান্ড মহাদেশের প্রথম ইউরোপীয় রাষ্ট্র এবং বৃহত্তম অর্থনৈতিক দেশ হিসেবে চীনের সাথে মুক্ত বাণিজ্য চুক্তি করে।
২০১৫ সালের জানুয়ারি মাসে ওয়ার্ল্ড ইকোনোমিক ফোরাম চলাকালীন, সুইস ন্যাশনাল ব্যাংক এবং পিপলস ব্যাংক অব চায়না সুইজারল্যান্ডে রেনমিনবি ক্লিয়ারিং বিষয়ক একটি সমঝোতা স্মারক স্বাক্ষর করে।
বৈষ্ণব সহজিয়া
বৈষ্ণব সহজিয়া হল হিন্দু তান্ত্রিক বৈষ্ণববাদের রূপ, এবং ঐতিহ্যটি পূর্ব ভারতে (বাংলা, বিহার, উড়িষ্যা, আসাম) বিকশিত হয়েছিল। এই ঐতিহ্য ১৬ থেকে ১৯ শতকের মধ্যে বিকাশ লাভ করে। এই ঐতিহ্য অনেক মহান কবি তৈরি করেছে যারা বাংলা ভাষায় লিখেছেন, এই কবিদের মধ্যে সবচেয়ে বিখ্যাত সকলেই ছত্রনামে চণ্ডীদাস (বিভিন্ন লেখকদের দ্বারা ব্যবহৃত নাম) লিখেছিলেন। তাদের ধর্মীয় সাহিত্য প্রধানত বাংলা আঞ্চলিক ভাষায় রচিত হয়েছিল।
বৈষ্ণব সহজিয়া সকলের মধ্যে উপস্থিত সহজাত বা আদি অবস্থার (সহজ) সাথে মিলনের রূপক হিসেবে কৃষ্ণ ও রাধার মধ্যে প্রণয়কে ব্যবহার করেছেন। তারা তান্ত্রিক আচার-অনুষ্ঠানে শারীরিক পুনর্বিন্যাসের মাধ্যমে সেই মিলনকে অনুভব করতে চেয়েছিল। এই লক্ষ্যে, বৈষ্ণব সহজিয়া প্রায়ই তাদের তান্ত্রিক সাধনায় যৌন মিলনের ব্যবহার করতেন। বৈষ্ণব সহজিয়ারা কৃষ্ণকে প্রত্যেক পুরুষের অভ্যন্তরীণ মহাজাগতিক রূপ (স্বরূপ) হিসেবে বুঝতেন এবং একইভাবে রাধাকে নারীর অভ্যন্তরীণ রূপ হিসেবে দেখা হতো।
বৈষ্ণব সহজিয়া ঐতিহ্য বাঙালি বৈষ্ণব ভক্তি এবং এর কবিদের (যেমন জয়দেব) দ্বারা গভীরভাবে প্রভাবিত ছিল। তারা বাঙালি বৌদ্ধ তান্ত্রিক ঐতিহ্যের দ্বারাও গভীরভাবে প্রভাবিত হয়েছিল যা "সহজ" নামেও পরিচিত ছিল এবং তান্ত্রিক যৌনতা (কর্মমুদ্রা) ব্যবহার করেছিল। বাঙালি বৈষ্ণবদের কাছ থেকে, বৈষ্ণব সহজিয়া রাধা-কৃষ্ণের প্রতি ভক্তি ও ভব (অনুভূতি) এবং রস (স্বাদ) এর উপলব্ধি গ্রহণ করেছিলেন। বৌদ্ধদের থেকে, তারা শূন্যতা এবং তান্ত্রিক দেবতা যোগ ও যৌনতার তত্ত্ব গ্রহণ করেছিল।
বৈষ্ণব সহজিয়া ঐতিহ্যও বাংলার বাউল ঐতিহ্যকে প্রভাবিত করেছে। বৈষ্ণব সহজিয়া ঐতিহ্য মধ্যযুগীয় গুরুদের সাথে অবিচ্ছিন্ন সংযোগের সাথে আজ জীবিত বংশ হিসেবে টিকে নেই। যাইহোক, এর প্রভাব কিছু আধুনিক বাংলার হিন্দু তান্ত্রিকদের মধ্যে পাওয়া যায় যারা নিজেকে সহজিয়া বলে দাবি করে।
শিক্ষা
গ্লেন এ হেইসের মতে, বৈষ্ণব সহজিয়া তান্ত্রিক ঐতিহ্য দ্বারা প্রভাবিত হয়েছিলেন যা মনো-শারীরিক যোগের উপর দৃষ্টি নিবদ্ধ করেছিল এবং "অণুবিশ্ব (ক্ষুদ্র মহাবিশ্ব) এবং মহাবিশ্বের ক্ষুদ্র জগৎ (বড় মহাবিশ্ব) হিসাবে মানবদেহের মধ্যে সঙ্গতির উপর জোর দিয়েছিল।" যেহেতু তারা মনে করত যে মানবদেহ বৃহত্তর মহাবিশ্বের সাথে ঐশ্বরিক উপায়ে যুক্ত, তাই একজন ব্যক্তি দেহের শক্তি (যৌন শক্তি সহ) নিয়ন্ত্রণ করতে পারে এবং এর মাধ্যমে ঐশ্বরিক মহাজাগতিক শক্তিতে প্রবেশ করতে পারে এবং সর্বোচ্চ বাস্তবতা অর্জন করতে পারে।
যদিও গৌড়ীয় বৈষ্ণবধর্মের ব্যবস্থা কঠোরভাবে ঈশ্বরবাদী, ঈশ্বরকে একজন সর্বোচ্চ ব্যক্তি হিসাবে দেখে, বৈষ্ণব সহজিয়ারা কৃষ্ণকে প্রকৃত রূপ (স্বরূপ) হিসাবে দেখেছিলেন যা সমস্ত পুরুষের মধ্যে বাস করে (এবং রাধা একইভাবে সমস্ত মহিলাদের মধ্যে ছিলেন)। এইভাবে, বৈষ্ণব সহজিয়াতে, কৃষ্ণ ও রাধা হল মহাজাগতিক শক্তি যা সমস্ত প্রাণীর মধ্যে মূর্ত। যেমন, বৈষ্ণব সহজিয়া ছিল অদ্বৈতবাদী ব্যবস্থা।
অন্যান্য হিন্দু তান্ত্রিক ঐতিহ্যের বিপরীতে বৈষ্ণব সহজিয়া ঐতিহ্যে অসংখ্য মহিলা গুরু অন্তর্ভুক্ত ছিল। তারা আরও মনে করত যে বিপরীত লিঙ্গের একজন সদস্যের সাথে সহযোগিতা ছাড়া মুক্তি অর্জিত হতে পারে না।
যদিও শারীরিক যৌন সাধনা ছিল বৈষ্ণব সহজিয়া-এর একটি গুরুত্বপূর্ণ উপাদান, এটিই একমাত্র অভ্যাস এবং দেবতা ও গুরুর উপাসনা ছিল না বৈষ্ণব সহজিয়া যোগের কেন্দ্রবিন্দুও ছিল। বৈষ্ণব সহজিয়া যোগ পৃথকভাবে অনুশীলন করা যেতে পারে (দেবতা এবং অন্যান্য যোগিক অনুশীলনের মাধ্যমে) পাশাপাশি একজন অংশীদারের সাথে। তদ্ব্যতীত, সহজিয়ারা কৃষ্ণের প্রতি তাদের প্রেম ও ভক্তির অনুভূতিকে তীব্র করার উপায় হিসাবে কীর্তন এবং কৃষ্ণের নাম জপ করার মতো সর্বোত্তম ভক্তি অনুশীলনগুলিও ব্যবহার করেছিল।
বৈষ্ণব সহজিয়ারা বিশ্বাস করতেন যে মানুষ সমগ্র মহাবিশ্বের একটি অণুজীব। যেমন, নারী ও পুরুষ হল পরম সত্তার (ব্রহ্মের) রূপ। যেমন আমাদের দেবত্ব স্বাভাবিকভাবেই সহজাত ('সহজ' এর আভিধানিক অর্থ)। বৈষ্ণব সহজিয়াদের জন্য, এই প্রাকৃতিক দেবত্বের সর্বশ্রেষ্ঠ গুণ হল বিশুদ্ধ প্রেম এবং তাদের ধর্ম এই সহজাত ঐশ্বরিক প্রেমকে জাগ্রত করা এবং সমর্থন করার উপর দৃষ্টি নিবদ্ধ করে।
রত্নসার শিরোনামের বৈষ্ণব সহজিয়া পাঠ অনুসারে: "পুরুষ ও নারী উপাদানগুলির মিলনের ফলে সমস্ত জীবন সৃষ্টি হয় এবং মানুষও তাই। অনুকূল সুযোগের অধীনে, ঈশ্বর তার সমস্ত প্রাকৃতিক বৈশিষ্ট্য নিয়ে মানবদেহে আসেন, এবং নতুন রূপটি ঈশ্বরের একটি পরিবর্তিত চিত্র ছাড়া কিছুই নয়মানুষ তার জন্মগত কারণেই পরিবর্তিত হোক না কেন, তার মধ্যে ঐশ্বরিক উপাদানটি লুকিয়ে থাকতে পারে না, এবং যারা এই ঐশ্বরিক চরিত্রটিকে তার পূর্ণ মাত্রায় প্রকাশ করে তাদের বলা হয়...সহজ শব্দ দ্বারা।"
বৈষ্ণব সহজিয়ারা বিশ্বাস করতেন যে ঈশ্বরের প্রেম সমগ্র মহাবিশ্বের মতো প্রকাশ পেয়েছে, যার মধ্যে আমাদের দেহের পাশাপাশি প্রেম ও কাম অন্তর্ভুক্ত রয়েছে। বৈষ্ণব সহজিয়াদের জন্য, কৃষ্ণ চেতনা বা পুরুষের সাথে যুক্ত ছিলেন যখন রাধা প্রকৃতি বা জড় জগতের সাথে যুক্ত ছিলেন। বৈষ্ণব সহজিয়াতে, চেতনা ও বস্তুর মধ্যে মিথস্ক্রিয়া হল ঈশ্বরের খেলা (লীলা)।
বৈষ্ণব সহজিয়া অনুশীলনগুলি প্রায়শই বর্ণ সম্পর্কিত সহ সামাজিক নিয়ম ভঙ্গ করে। তাদের অ্যান্টিনোমিয়ান ও কামোত্তেজক পদ্ধতির কারণে (যাকে অনেকে সন্দেহের চোখে দেখেছিল), বৈষ্ণব সহজিয়ারা গোপনে কাজ করত। তাদের সাহিত্যে তারা "ইচ্ছাকৃত ভাষা" নামে পরিচিত একটি রহস্যময় তান্ত্রিক ভাষা গ্রহণ করেছিল। উদাহরণস্বরূপ, বীর্যকে "রস" (যার অর্থ আখের রসের মতো রস হতে পারে) শব্দটি দিয়ে উল্লেখ করা যেতে পারে।
এছাড়াও ডানহাতী ও বামহাতী বৈষ্ণব সহজিয়া রয়েছে: দক্ষিণাচার ও বামাচার। দক্ষিণাচার্য হলেন তারা যারা পঞ্চমকার প্রতীকীভাবে বা প্রতিস্থাপনের মাধ্যমে অনুশীলন করেন, যেখানে বামাচার্যরা অক্ষরে অক্ষরে অভ্যাস করেন।
কাব্য
বৈষ্ণব সহজিয়াদের সবচেয়ে বিখ্যাত কবি ছিলেন চণ্ডীদাস। অন্যান্য প্রধান ব্যক্তিত্বের মধ্যে রয়েছে বিদ্যাপতি, চৈতন্য-দাস, রূপ, সনাতন, বৃন্দাবন, দাস, কৃষ্ণদাস, কবিরাজ, নরহরি ও মুকুন্দদাস।
পাণ্ডুলিপি
শশিভূষণ দাশগুপ্ত (১৯৪৬, ১৯৬২: পৃ. ১৩১) মনে করেন যে কলকাতা বিশ্ববিদ্যালয়ে আড়াইশত "ছোটপাঠের পাণ্ডুলিপি" রয়েছে যা সহজিয়া-এর সাথে যুক্ত, এবং বঙ্গীয়-সাহিত্য-পরিষদের গ্রন্থাগারে কলকাতা বিশ্ববিদ্যালয়ের সাথে মিলিত পাণ্ডুলিপির তুলনীয় সংখ্যা রয়েছে। ওয়েন্ডি ডনিগার (১৯৮৯: পৃ. ২২) ফরওয়ার্ড টু ডিমক (১৯৮৯) এ নিশ্চিত করেছেন যে কলকাতার এশিয়াটিক সোসাইটি  পান্ডুলিপির বড় সংগ্রহ ধারণ করে এবং এটাও বলে যে "...। ব্যক্তিগত লাইব্রেরিতে পাণ্ডুলিপির সংখ্যা অনির্দিষ্ট কিন্তু প্রায় নিশ্চিতভাবেই বিশাল।"
নলিনী দাস
নলিনী দাস (Nalini Das) (১ জানুয়ারি ১৯১০ - ১৯ জুন, ১৯৮২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের বিপ্লবী। ১৯২৯ সনে মেছুয়াবাজার বোমার মামলায় তার বিরুদ্ধে গ্রেপ্তারি পরোয়ানা জারি হলে তিনি আত্মগোপন করেন। পলাতক অবস্থায় ১৯৩০ সনে কলকাতার পুলিস কমিশনার চার্লস টেগার্ট সাহেবকে হত্যা-প্রচেষ্টা মামলায় গ্রেপ্তার হন।
জন্ম
নলিনী দাসের জন্ম ভোলা জেলার সাহবাজপুরে। তার পিতার নাম দুর্গামোহন দাস। শিক্ষাজীবন ভোলাতে শুরু। পঞ্চম শ্রেণিতে পড়ার সময় হরতাল ধর্মঘটে যোগ দিয়ে কারাবরণ করেন। ১৯২৮ সালে ভোলা সরকারি উচ্চ বিদ্যালয় থেকে ম্যাট্রিক পাশ করে বরিশাল বি. এম. কলেজে আই.এস.সি. ক্লাসে ভর্তি হন। বরিশালে সে সময় তিনি একজন ভালো ফুটবল খেলোয়াড় ছিলেন। পরীক্ষার আগেই মামলা পড়ায় আর পরীক্ষা দিতে পারেননি।
বরিশালে কর্মজীবন
নলিনী দাস দেশবিভাগের পর বরিশালে চলে যান। ভোলা জেলায় কৃষক আন্দোলনের কাজে সংশ্লিষ্ট ছিলেন। ১৯৫০ খ্রিস্টাব্দে সাম্প্রদায়িক দাঙ্গা প্রতিরোধকালে এক মিথ্যা মামলায় পাকিস্তান সরকার ১০ বছর কারাদণ্ড প্রদান করে। হাইকোর্ট থেকে মুক্তি পেলেও জেল গেটে পুনরায় গ্রেপ্তার হন। ১৯৫৫ খ্রিস্টাব্দ পর্যন্ত বিনা বিচারে রাজবন্দি হিসেবে আটক থাকেন। এরপর মুক্তি পান এবং আবার আটক করা হয়। ১৯৫৬ খ্রিস্টবাদের সেপ্টেম্বর পর্যন্ত বন্দী জীবনযাপন করেন। সেপ্টেম্বর মাসে যুক্তফ্রন্ট মন্ত্রীসভার আমলে ছাড়া পান। ১৯৫৮ সালে স্বৈরাচারী আইয়ুব সরকার তার বিরুদ্ধে হুলিয়া জারি করে।
১৯৫৮ সাল থেকে আত্মগোপন অবস্থায় বরিশালের গ্রামে গ্রামে কমিউনিস্ট পার্টির সংগঠন গড়ে তোলেন। ১৯৭১ সালে বাংলাদেশের স্বাধীনতা যুদ্ধে অংশগ্রহণ করেন। জনগণের কল্যাণে স্মস্ত স্থাবর-অস্থাবর সম্পত্তি দুর্গামোহন ট্রাস্টের নিকট প্রদান করেন।
জেল ও পলাতক জীবন
সত্তর বছরের জীবনের ভেতরে ২৩ বছর আন্দামান সেলুলার জেল, ব্রিটিশ ভারতের অন্যানয জেল, ভারতের জেল ও পাকিস্তানের কারাগারে অতিবাহিত করেন। ২০ বছর নয় মাস কাটান গোপন পলাতক জীবন। তার রচিত স্বাধীনতা সংগ্রামে দ্বীপান্তরের বন্দী গ্রন্থে তার দীর্ঘ ২৩ বছরের কারাবাস এবং ২০-২১ বছরের পলাতক জীবনের রোমাঞ্চকর অভিজ্ঞতার কিছু পরিচয় পাওয়া যায়।
ডিজনি চ্যানেল (ইউক্রেন)
ডিজনি চ্যানেল ছিল একটি ইউরোপীয়-পরিচালিত ইউক্রেনে সম্প্রচারিত পে টেলিভিশন চ্যানেল। এটি ডিজনি চ্যানেলের রুশ ফিডকে প্রতিস্থাপন করে ২০১০ সালের ১৬ অক্টোবরে সম্প্রচার শুরু করে। যেহেতু এটি রোমানিয়া, মলদোভা, এবং বুলগেরিয়ার সাথে ভিডিও ট্র্যাক ভাগ করেছিল, চ্যানেলটি একটি ইউক্রেনীয় ফিড সহ সেই ভাষায় অ্যানিমেটেড এবং লাইভ-অ্যাকশন অনুষ্ঠানসমূহ প্রচারিত করে। ২০১৩ সালের ১ জানুয়ারিতে ডিজনি চ্যানেল এর ইউক্রেনীয় ফিড বন্ধ করে ইউক্রেনে বিতরণ করা বন্ধ করে, সাথে ডিজনির বিষয়বস্তু প্লাসপ্লাস এবং এনএলও টিভিতে ব্র্যান্ড করা স্লটে স্থানান্তর হয়।
ইতিহাস
চ্যানেলের উদ্বোধনের আগে ইউক্রেনে ডিজনির কিছু অনুষ্ঠান ১+১ এবং নোভি কানালে প্রচারিত হয়েছিল। এটিতে রয়েছিল নোভি কানালে ভয়েসওভার এবং ১+১ এ পুরোপুরি ডাবিং। ডিজনি চ্যানেলের রুশ ফিড ইউক্রেনে সম্প্রচার হয়েছিল, যা ২০১০ সালের ১০ আগস্টে বিশ্বের সবচেয়ে শেষ জেটিক্স ফিডকে প্রতিস্থাপন করেছে। ২০১০ সালের ১৬ অক্টোবরে ডিজনি চ্যানেলের স্থানীয়করণ ইউক্রেনীয় ফিড সম্প্রচার শুরু করে।
অনুষ্ঠানসমূহ
এই চ্যানেলে প্রচারিত অনুষ্ঠানসমূহে রয়েছে:
মিশেল আফলাক
তিনি দামেস্কের একটি মধ্যবিত্ত পরিবারে জন্মগ্রহণ করে। সরবন বিশ্ববিদ্যালয়ে পড়াশোনা করার সময় ভবিষ্যত রাজনৈতিক সঙ্গী সালাহউদ্দিন আল বিতারের সাথে তার সাক্ষাত হয়। ১৯৩২ সালে তিনি সিরিয়ায় ফিরে আসেন এবং কমিউনিস্ট রাজনীতিতে যোগ দেন। সিরিয়ান-লেবানিজ কমিউনিস্ট পার্টি ফরাসি ঔপনিবেশিক নীতি সমর্থন করলে তিনি তাদের সাথে সম্পর্কচ্ছেদ করেন। পরে ১৯৪০ সালে আফলাক ও বিতার আরব ইহইয়া আন্দোলন শুরু করেন। পরবর্তীতে জাকি আল আরসুজির একই নামের দলের সাথে মিলিয়ে তার নাম বদলে আরব বাথ মুভমেন্ট রাখা হয়। আন্দোলন সফল বলে প্রতীয়মান হয় এবং ১৯৪৭ সালে আরব বাথ মুভমেন্ট আরসুজির আরব বাথ অর্গানাইজেশনের সাথে যুক্ত হয়ে আরব বাথ পার্টি গঠন করে। আফলাক দলের নির্বাহী কমিটিতে ও প্রধান হিসেবে নির্বাচিত হন।
১৯৫২ সালে আরব বাথ পার্টি আকরাম আল হাউরানির আরব সোশ্যালিস্ট পার্টির সাথে একীভূত হয়ে আরব সোশ্যালিস্ট বাথ পার্টি গঠন করা হয়। ১৯৫৪ সালে আফলাক এই দলের নেতা নির্বাচিত হন। ১৯৫০ এর দশকের মধ্যভাবে দল জামাল আবদেল নাসেরের সাথে সম্পর্ক স্থাপন করে। এরপর ইউনাইটেড আরব রিপাবলিক গঠিত হয়। নাসের আফলাককে দল বিলুপ্ত করতে চাপ দেন। দলের সদস্যদের সাথে আলোচনা না করে তিনি তা করেন। ইউনাইটেড আরব রিপাবলিকের বিলুপ্তির অল্পকাল পর বাথ পার্টির সেক্রেটারি জেনারেল পদে পুনরায় নির্বাচিত হয়। ১৯৬৩ সিরিয়ান অভ্যুত্থানের পর দলে তার অবস্থান দুর্বল হয়ে পড়ে এবং তাকে দলের প্রধান পদ থেকে সরে দাঁড়াতে হয়। ১৯৬৬ সিরিয়ান অভ্যুত্থানের সময় তাকে বিতাড়িত করা হয়। তিনি প্রথমে লেবানন ও পরে ইরাক চলে যান। ১৯৬৮ সালে আফলাক ইরাকের বাথ পার্টির সেক্রেটারি জেনারেল নির্বাচিত হন। তার মেয়াদে কোনো ডি ফেক্টো ক্ষমতা তিনি ধারণ করতেন না। ১৯৮৯ সালের ২৩ জুন মৃত্যুর আগ পর্যন্ত তিনি এই পদে বহাল ছিলেন।
আফলাকের চিন্তাধারা যা বাথিজমে আত্মীকৃত করা হয় তাতে আরব বিশ্বকে একটি একক আরব জাতি হিসেবে একতাবদ্ধ হওয়ার প্রয়োজনীয়তার কথা বলা হয় যাতে উন্নয়নের দিকে অগ্রসর হওয়া যায়। পুজিবাদ ও সমাজবাদ উভয়ের প্রতিই তিনি সমালোচনার দৃষ্টিতে দেখতেন। কার্ল মার্ক্সের তিনি সমালোচনা করেছেন। বাথিস্ট চিন্তাধারায় স্বাধীনতা ও আরব বৈশিষ্ট্য সমৃদ্ধ আরব সমাজবাদকে বেশি গুরুত্ব দেয়া হয়েছে। তিনি ধর্মনিরপেক্ষতার সমর্থক ছিলেন তবে নাস্তিকতার বিরোধিতা করেন। ব্যক্তিজীবনে খ্রিষ্টান হলেও ইসলামকে তিনি আরব কৃতিত্ব হিসেবে দেখতেন। ১৯৬৬ সালে বাথ পার্টি বিভক্ত হওয়ার পর সিরিয়ার বাথ পার্টি আফলাকের বিরুদ্ধে জাকি আল আরসুজির চিন্তাধারা নকলের অভিযোগ তোলে। ইরাকের বাথ পার্টি তা প্রত্যাখ্যান করে। তারা বাথিস্ট চিন্তাধারায় আল আরসুজির অবদান আছে বলে বিশ্বাস করত না।
নাচের পুতুল
নাচের পুতুল অশোক ঘোষ পরিচালিত ১৯৭১ সালের বাংলাদেশী নাট্য চলচ্চিত্র। ছবিটির কাহিনী লিখেছেন আহমদ জামান চৌধুরী এবং চিত্রনাট্য ও সংলাপ লিখেছেন জহিরুল হক। রানা ফিল্মসের ব্যানারে ছবিটি প্রযোজনা করেছেন আজিজুর রহমান। এতে প্রধান চরিত্রে অভিনয় করেছেন শবনম ও রাজ্জাক। এছাড়া অন্যান্য চরিত্রে অভিনয় করেছেন খান জয়নুল, সুলতানা, রানী সরকার, ইনাম আহমেদ, কাজী মেহফুজুল হক প্রমুখ।
কাহিনী সংক্ষেপ
মধ্যবিত্ত পরিবারের মেয়ে লায়লা তার বাবা ও দুই ভাইকে নিয়ে ঢাকার এক বাসায় থাকে। ভাই কামাল চাকরির খোঁজ করছে কিন্তু পাচ্ছে না। সে এক ধনীর কন্যাকে পটিয়ে বাড়ি থেকে চলে যায়। বাবার দুর্ঘটনায় পর লায়লা একটি ডিপার্টমেন্টাল স্টোরে বিক্রয়কর্মী হিসেবে যোগ দেয়। সেই স্টোরের মালিকের ছোট ভাই ফিরোজ তাকে পছন্দ করে। লায়লার বাবা তাদের এই সম্পর্কের কথা জানতে পারলে অন্যত্র তার বিয়ে ঠিক করে। এতে লায়লা বাড়ি ছেলে পালিয়ে যায় এবং খন্দকার সাহেবের বাড়িতে আশ্রয় নেয়। সেই বাড়িতে লায়লা জানতে পারে খন্দকারের মেয়ে রুবিনার সাথেই তার ভাইয়ের প্রেমের সম্পর্ক রয়েছে। অন্যদিকে একদিন ফিরোজের সাথে তার ভুল বুঝাবুঝির ফলে তাদের একে অপরের থেকে দূরে চলে যায়।
সঙ্গীত
চলচ্চিত্রের সঙ্গীত পরিচালনা করেছেন রবীন ঘোষ। গীত রচনা করেছেন মোহাম্মদ মনিরুজ্জামান, কে জি মোস্তফা ও আহমদ জামান চৌধুরী। গানে কণ্ঠ দিয়েছেন সাবিনা ইয়াসমিন, আব্দুল জব্বার, মাহমুদুন্নবী ও শিমুল ইউসুফ।
আল জানুব স্টেডিয়াম
আল জানুব স্টেডিয়াম (استاد الجنوب, পূর্বে আল ওয়াক্রাহ স্টেডিয়াম (ملعب الجنوب) নামে পরিচিত ছিল) হলো কাতারের আল-ওয়াক্রাহ শহরের একটি ফুটবল স্টেডিয়াম। এটি ২০১৯ সালের ১৬ই মে তারিখে উদ্বোধন করা হয়েছে। খলিফা আন্তর্জাতিক স্টেডিয়ামের সংস্কারের পর কাতারে অনুষ্ঠিত ২০২২ ফিফা বিশ্বকাপের আটটি স্টেডিয়ামের মধ্যে এটি দ্বিতীয়। ইরাকি-ব্রিটিশ স্থপতি জাহা হাদিদ এইসিওএম ফার্মের সাথে মিলে এই স্টেডিয়ামের নকশা করেছেন।
এই স্টেডিয়ামে বক্রারাকার উত্তর-আধুনিক এবং নব-ভবিষ্যত নকশা লক্ষ্য করা যায়। পারস্য উপসাগরের স্রোতের মধ্য দিয়ে কেটে চলা এ অঞ্চলের মুক্তা ডুবুরিদের ব্যবহৃত ঐতিহ্যবাহী দাও নৌকার পাল দ্বারা অনুপ্রাণিত হয়ে এই স্টেডিয়ামের ছাদের নকশা করা হয়েছে।
এটি ফুটবল ক্লাব আল-ওয়াক্রাহ দ্বারা ব্যবহৃত মাঠ এবং এখানে কাতার স্টার্স লীগের ম্যাচ অনুষ্ঠিত হয়। স্টেডিয়ামের ধারণক্ষমতা ৪০,০০০, যা বিশ্বকাপের পরে অর্ধেকে কমিয়ে ২০,০০০ করা হবে বলে আশা করা হচ্ছে।
ইতিহাস
২০১০ সালে কাতারকে ২০২২ ফিফা বিশ্বকাপের আয়োজক হিসেবে ঘোষণা করা হয়েছিল। কাতার ফিফা বিশ্বকাপের ইতিহাসে প্রথম মুসলিম সংখ্যাগরিষ্ঠ দেশ এবং মধ্যপ্রাচ্যের প্রথম দেশ হিসেবে বিশ্বকাপের আয়োজন করবে। কাতার ইতিপূর্বে কখনো বিশ্বকাপে খেলার জন্য উত্তীর্ণ হয়নি। বিশ্বকাপ আয়োজনের জন্য কাতার সর্বমোট ৮টি নতুন স্টেডিয়াম নির্মাণ করেছে।
২০১৯ সালের ১৬ই মে তারিখে স্টেডিয়ামটি উদ্বোধন করা হয়েছে এবং ৩৮,৬৭৮ জন দর্শকের উপস্থিতিতে আল সাদ এবং আল-দুহাইলের মধ্যকার আমির কাপ ফাইনাল অনুষ্ঠিত হয়েছে। উক্ত ম্যাচে কাতারের আমির (রাষ্ট্রপ্রধান) শেখ তামিম বিন হামাদ আল থানি উপস্থিত ছিলেন।
নকশা
ব্রিটিশ-ইরাকি স্থপতি জাহা হাদিদ এবং তার স্থাপত্য সংস্থা জাহা হাদিদ আর্কিটেক্টস এই স্টেডিয়ামটির নকশা করেছে। জাহা হাদিদ আর্কিটেক্টস জানিয়েছে, "স্টেডিয়ামটির জন্য পরিপার্শ্বের সাথে মিলিয়ে নতুন নকশা করা হয়েছে যেন এটি শহরের সম্প্রসারণের কেন্দ্রবিন্দুতে থাকে এবং অনুষ্ঠান না চলাকালীন এই স্টেডিয়াম এবং তার আশেপাশে সম্প্রদায় ভিত্তিক কার্যক্রম আয়োজন করতে পারে।"
নকশাকারদের মতে, এটি পারস্য উপসাগরের স্রোতের মধ্য দিয়ে কেটে চলা এ অঞ্চলের মুক্তা ডুবুরিদের ব্যবহৃত ঐতিহ্যবাহী দাও নৌকার পাল দ্বারা অনুপ্রাণিত হয়ে স্টেডিয়ামটির ছাদের ডিজাইন করা হয়েছে। বক্রাকার ছাদ এবং বাইরের উপস্থাপন আল ওয়াক্রাহের সমুদ্রযাত্রার ইতিহাস জানার পাশাপাশি দর্শকদের জাহাজে থাকার অনুভূতি দেবে। এই স্টেডিয়ামে ধনুকের ন্যায় মরীচি ছাদ রাখা হয়েছে, যা জাহাজের হালের অনুরূপ। স্টেডিয়ামটিতে ছায়া এবং আবরণ প্রদানের জন্য একত্র করে সাজানো একটি উল্টানো দাওয়ের কাঠামোর অনুরূপ আকার দেওয়া হয়েছে। পিটিএফই ফ্যাব্রিক এবং তার দিয়ে তৈরি এই স্টেডিয়ামের ছাদ সরানো যায়, যা খিলানগুলো ২৩০ মিটার লম্বা।
কাতারের গরম এবং শুষ্ক জলবায়ুর কারণে এর শীতলকরণ পদ্ধতি স্টেডিয়ামের ভিতরে অতিরিক্ত গরম হতে দেয় না। এটি দর্শকদের গ্যালরি ১৮° সেলসিয়াস এবং খেলার মাঠ ২০° সেলসিয়াসে ঠান্ডা রাখতে সক্ষম। কাতারের সুপ্রিম কমিটি ফর ডেলিভারি অ্যান্ড লেগাসি (এসসি)-এর মতে, "এই স্টেডিয়ামটিতে সবিশেষ মাইক্রো-জলবায়ু বিশ্লেষণের মাধ্যমে স্টেডিয়াম আকৃতি সম্পর্কে অবহিত হয়ে ছাদ থেকে বায়ুগতিবিদ্যা এবং সর্বোত্তম ছায়া সমৃদ্ধ করা হয়েছে, যা ন্যূনতম পরিমাণ কাচ অন্তর্ভুক্ত করে তাপমাত্রা নিয়ন্ত্রণে উল্লেখযোগ্য অবদান রাখবে।"
সু্যোগ-সুবিধা
এই স্টেডিয়ামের স্পোর্টস কমপ্লেক্সে বহুমুখী কক্ষ, সুইমিং পুল এবং স্পা এবং সবুজ ছাদসহ একটি শপিং সেন্টার রয়েছে। স্টেডিয়ামের প্রবেশদ্বার হবে বৃক্ষাচ্ছাদিত চত্ত্বরে। আল জানুব স্টেডিয়ামের পাশে একটি স্কুল, বিয়ের হল, সাইকেল চালানো, অশ্বচালনা এবং চলমান ট্র্যাক, রেস্তোরাঁ, নগরচত্বর এবং জিম নির্মাণের পরিকল্পনা করা হয়েছে।
প্রস্তাবিত সংস্কার
২০২২ ফিফা বিশ্বকাপের পর বর্তমান সৌদ বিন আব্দুর রহমান স্টেডিয়ামের পরিবর্তে আল জানুব স্টেডিয়াম হবে আল-ওয়াক্রাহের নিজস্ব স্টেডিয়াম, যার আসন ক্ষমতা অর্ধেকে কমিয়ে ৪০,০০০ থেকে ২০,০০০ করা হবে এবং এখানে কাতার স্টার্স লীগের ম্যাচ আয়োজন করা হবে। কাতার সুপ্রিম কমিটি ফর ডেলিভারি অ্যান্ড লেগাসি জানিয়েছে স্টেডিয়ামের বাকি অর্ধেক আসন উন্নয়নশীল দেশগুলোর ক্রীড়া অবকাঠামোর প্রয়োজনের জন্য দান করা হবে।
বিনোদ (মিম)
বিনোদ একটি ইউটিউব মন্তব্য যা ৭ আগস্ট ২০২০ তারিখে ভারতে একটি ভাইরাল মিম হয়ে ওঠে। এটি বিনোদ থারু নামের একজন ব্যবহারকারীর মন্তব্য থেকে এটি উদ্ভূত, যিনি কোন ভিডিও আপলোড করেননি এবং শুধুমাত্র ইউটিউব ভিডিওর মন্তব্য বিভাগে তার প্রথম নাম যোগ করেছেন। বিনোদ মীম আসতে শুরু করল, তাকে ট্রোল করার জন্য।
প্রেক্ষাপট এবং উৎপত্তি
১৫ জুলাই, ২০২০ তারিখে চ্যানেল স্লেই পয়েন্টের ইউটিউবার অভিদয়া মোহন এবং গৌতমী কাওয়ালে একটি ব্যাঙ্গাত্মক ভিডিও আপলোড করেন যার শিরোনাম কেন ভারতীয় মন্তব্য বিভাগ আবর্জনা যা বিভিন্ন ইউটিউব চ্যানেলে ভারতীয়দের মন্তব্য পরীক্ষা করে। স্লেই পয়েন্ট বিনোদ প্রবণতায় একটি বিশাল অবদান ছিল, এবং তাদের বিনোদ প্রবণতা তাদের গ্রাহক সংখ্যা প্রায় ২ মিলিয়ন থেকে ৩ মিলিয়ন, যার মানে ৫০% বৃদ্ধি, যা সত্যিই স্লেই পয়েন্ট জন্য খুব উপযুক্ত ছিল এই ভিডিওতে বিনোদ নামে একটি একক মন্তব্যও অন্তর্ভুক্ত ছিল, যা প্রতিটি জনপ্রিয় ভারতীয় ইউটিউব ভিডিওতে বিনোদ থারু নামে একক ব্যক্তি বারবার উল্লেখ করেছিলেন।
বিস্তার এবং পণ্য
এই ভিডিওটি ভারতীয়দের মধ্যে একটি অনলাইন প্রবণতার সৃষ্টি করে যখন তারা মন্তব্য বিভাগ বা পর্যালোচনায় তাদের নাম টাইপ করে, কিন্তু তারপর মানুষ সামাজিক যোগাযোগমাধ্যম পোস্ট এবং মন্তব্যে "বিনোদ" শব্দটি ব্যবহার করতে শুরু করে। এই নামটি এখন শুধু বিনোদ থারুই নয়, অন্যান্য ব্যবহারকারীদের দ্বারাও এই প্রবণতার উৎপত্তি এবং শীঘ্রই একটি মীমে পরিণত হয়। এমনকি ইউটিউব ভিডিওর লাইভ স্ট্রিমেও "বিনোদ" লাইভ চ্যাটে স্প্যাম করা হচ্ছিল।
বিনোদ নামটি প্রাথমিকভাবে পেটিএম, টুইটারে মিম উস্কে দেয়। মুম্বাই পুলিশ, আমাজন প্রাইম ভিডিও, নেটফ্লিক্স, টিন্ডার, এয়ারটেল, ডিজনি+হটস্টার এবং সুইগি এই প্রবণতার আবির্ভাবের পর বিনোদ মিম পোস্ট করেছে। একজন ব্যবহারকারীর অনুরোধে পেটিএম টুইটারে কিছুসময়ের জন্য তার ব্যবহারকারীর নাম পরিবর্তন করে।
নেটফ্লিক্স ইন্ডিয়া তাদের কিছু মূল শো যেমন সেক্স এডুকেশন এবং স্ট্রেঞ্জার থিংস-এ এই মীমের কথা উল্লেখ করেছে। স্টেট ব্যাঙ্ক অফ ইন্ডিয়া এবং মুম্বাই পুলিশ অনলাইন জালিয়াতি থেকে মানুষকে সতর্ক করতে বিনোদ মিম ব্যবহার করেছে।
শাহাবুদ্দিন আহমেদ (দ্ব্যর্থতা নিরসন)
শাহাবুদ্দিন আহমেদ দ্বারা বোঝানো যেতে পারেঃ
এডমন্টন
এডমন্টন  হচ্ছে কানাডার অ্যালবার্টা প্রদেশের রাজধানী। এডমন্টন উত্তর সাসক্যাচুয়ান নদীর তীরে অবস্থিত এবং এডমন্টন মেট্রোপলিটন অঞ্চল এর কেন্দ্র, যা অ্যালবার্টার কেন্দ্রীয় অঞ্চল দ্বারা পরিবেষ্টিত। শহরটি উত্তর প্রান্তে অবস্থিত যা পরিসংখ্যান কানাডা কর্তৃক "ক্যালগারি-এডমন্টন করিডোর" হিসেবে সংজ্ঞায়িত হয়।
২০১৬-এর হিসেবে শহরটির জনসংখ্যা ৯৩২,৫৪৬ জন, যা অ্যালবার্টার দ্বিতীয় বৃহত্তম শহর এবং কানাডার পঞ্চম-বৃহত্তম পৌরসভা। এছাড়াও ২০১৬ সালে, এডমন্টনের মহানগর জনসংখ্যা ছিল ১,৩২১,৪২৬ জন, যা শহরটিকে কানাডার ষষ্ঠ-বৃহত্তম আদমশুমারি মহানগর এলাকা (সিএমএ)। এডমন্টন হচ্ছে উত্তর আমেরিকার সব থেকে উত্তরাঞ্চলীয় মহানগর এলাকা যার জনসংখ্যা এক মিলিয়ন। এডমন্টনের একজন অধিবাসী একজন 'এডমন্টনীয়' হিসাবে পরিচিত হয়।
এডমন্টন এর ঐতিহাসিক বিকাশ পাঁচটি (স্ট্রাথাকোনা, উত্তর এডমন্টন, ওয়েস্ট এডমন্টন, বেভারলি এবং জাসপার প্লেস) সন্নিহিত শহুরে পৌরসভার শাসন এবং ১৯৮২ সালে শেষের একটি ধারাবাহিক সংযোজন দ্বারা পরিচালিত হয়েছে। "উত্তর প্রবেশদ্বার" নামে পরিচিত, উত্তর আলবার্টার মধ্যে পরিচালিত হওয়া বৃহৎ পরিসরের অয়েল স্যান্ডস প্রকল্প এবং উত্তর-পশ্চিমাঞ্চলের বড় আকারের হীরার খনির কার্যক্রমের জন্য শহরটি একটি  বিন্দু।
এডমন্টন একটি সাংস্কৃতিক, সরকারী এবং শিক্ষা কেন্দ্র। এখানে বছরব্যাপী উত্সবের আয়োজন হয়, কানাডায় উপনাম হিসেবে "কানাডার উৎসবের শহর" হিসেবে ঢাকা হয়। এখানে রয়েছে উত্তর আমেরিকার বৃহত্তম মল, পশ্চিম এডমন্টন মল (১৯৮১ সাল থেকে ২০০৪ সাল পর্যন্ত বিশ্বের সবচেয়ে বড় মল), এবং ফোর্ট এডমন্টন পার্ক, কানাডার বৃহত্তম লিভিং হিস্ট্রি মিউজিয়াম (জীবিত ইতিহাস যাদুঘর)।
জনসংখ্যার উপাত্ত
পরিসংখ্যান কানাডা কর্তৃক ২০১৬ আদমশুমারীর হিসেবে এডমন্টনের জনসংখ্যা লিপিবদ্ধ করা হয় ৯৩২,৫৪৬ জন, যা এটির ২০১১-এর জনসংখ্যা ৮১২,২০১জন থেকে NaN% পরিবর্তন। ভূমি অঞ্চল নিয়ে ২০১৬-এ এটির জনসংখ্যার ঘনত্ব ।
এডমন্টন শহরের জনসংখ্যা এটির ২০১১ সালের পৌরসংখ্যার হিসেব অনুযায়ী ৮৯৯,৪৪৭ জন, যা এটির ২০১৪ পৌরসংখ্যার হিসেবে ৮৭৭,৯২৬ জন থেকে 2% পরিবর্তন। ২০১৬ সালের আদমশুমারিতে বাসিন্দাদের বিস্তারিত উপাত্ত নেওয়া হয়েছে, এগুলোর মধ্যে বয়স এবং লিঙ্গ, বৈবাহিক অবস্থা, কর্মসংস্থানের অবস্থা, আবাসনের দৈর্ঘ্য, স্থায়ী আবাসনের পূর্বে বসবাস, কর্মসংস্থান পরিবহন মোড, নাগরিকত্ব, স্কুল বাসস্থান, অর্থনৈতিক বৈচিত্র্য, নগর সম্পদ ব্যবহার, সর্বোচ্চ শিক্ষামূলক অর্জন, পারিবারিক ভাষা এবং আয়, সেইসাথে বাসস্থান এবং সম্পত্তি, মালিকানা, গঠন এবং অবস্থা। এটির পৌরসভা জনসংখ্যা নীতি অনুযায়ী , শহরটির পরবর্তী পৌর আদমশুমারি ২০১৮ সালে অনুষ্ঠিত হবে।